ປ. ສີ ຈິ້ນຜິງ ເປັນປະທານ ເປີດ ກອງປະຊຸມ ສຸດຍອດ ເອເພັກ ປະຈຳປີ
ປະທານປະເທດຈີນທ່ານສີ ຈິ້ນຜິງ ກ່າວວ່າ ອັດຕາການເຕີບໂຕ ຊ້າລົງຂອງຈີນ ບໍ່ຄວນຈະເປັນເລື່ອງ ທີ່ສ້າງ ຄວາມເປັນຫ່ວງກັງວົນ.
ປະທານປະເທດຈີນທ່ານສີ ຈິ້ນຜິງ ໄດ້ເປັນປະທານໃນພິທິເປີດ ກອງປະຊຸມສຸດຍອດປະຈຳປີ ຂອງອົງການຮ່ວມມືທາງດ້ານ ເສດຖະກິດ ໃນເຂດເອເຊຍປາຊີຟິກ ຫລື ເອເພັກ ໂດຍກ່າວວ່າ ອັດຕາການເຕີບໂຕຊ້າລົງຂອງຈີນ ບໍ່ຄວນຈະເປັນເລື່ອງ ທີ່ສ້າງ ຄວາມເປັນຫ່ວງກັງວົນ ທ່ານສີ ກ່າວຕໍ່ພວກຜູ້ນຳທຸລະກິດ ທີ່ນະຄອນຫຼວງປັກກິ່ງ ໃນວັນ ອາທິດມື້ນີ້ວ່າ ຈີນມີຄວາມໝາຍໝັ້ນ ທີ່ຈະລົງເລິການປະຕິຮູບ ແລະໃຫ້ຕະຫລາດມີອິດທິພົນ ຫລາຍຂຶ້ນຢູ່ໃນເສດຖະກິດ ເສດຖະກິດຂອງຈີນໄດ້ຊ້າລົງສູ່ລະດັບຕ່ຳສຸດໃໝ່ ໃນໄຕຣມາດ ທີ 3 ແລະເວລາ ນີ້ພວມຢູ່ໃນລະດັບຕ່ຳທີ່ສຸດ ນັບແຕ່ໄດ້ເກີດວິກິດການ ທາງດ້ານການ ເງິນຂອງໂລກ ໃນປີ 2008 ແລະ 2009 ນອກນັ້ນ ຜູ້ນຳຂອງຈີນຍັງໄດ້ຮຽກຮ້ອງໃຫ້ສ້າງຄວາມຄືບໜ້າຕື່ມອີກ ກ່ຽວກັບຂໍ້ ຕົກລົງ ການຄ້າໃນພູມີພາກ ແລະເນັ້ນໜັກເຖິງແຜນການຂອງປັກກິ່ງ ທີ່ຈະສ້າງ ຕັ້ງກອງທຶນ ມູນຄ່າ 40 ພັນລ້ານໂດລາ ສຳຫລັບພັດທະນາໂຄງລ່າງພື້ນຖານຢູ່ ໃນຂົງເຂດ ຂະນະດຽວກັນ ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ເດີນທາງ ອອກຈາກ ວໍຊິງຕັນ ໄປຍັງປະເທດຈີນ ໃນວັນອາທິດມື້ນີ້ ເພື່ອເຂົ້າຮ່ວມກອງປະ ຊຸມສຸດຍອດເອເພັກ ກ່ອນຈະໄປຢ້ຽມຢາມມຽນມາ ຫລັງຈາກນັ້ນ ກໍຈະໄປປະເທດອອສເຕຣເລຍ ເພື່ອເຂົ້າຮ່ວມ ກອງປະຊຸມສຸດຍອດ ຂອງກຸ່ມຈີ 20 ເຈົ້າໜ້າທີ່ກ່າວວ່າ ປະທານາທິບໍດີໂອບາມາ ຈະໂອ້ລົມກັບພວກຜູ້ນຳເອເຊຍປາຊີຟິກ ກ່ຽວ ກັບຈຸດເພັ່ງເລັງໃໝ່ ຂອງວໍຊິງຕັນຢູ່ໃນຂົງເຂດ ແລະ ເລື່ອງອື່ນໆທີ່ທັງສອງຝ່າຍຕ່າງກໍມີ ຄວາມວິຕົກກັງວົນ